Ved kommunalvalget i efteråret var der 181, der stemte på valgstedet i Lild i det nordlige Thy, hvilket gjorde dem til et af valgets allermindste valgsteder. Men når der er folketingsvalg næste gang, skal de 181 borgere formentlig ud på en køretur for at stemme. Thisted Kommune vil nemlig skære i antallet af valgsteder. Det står klart efter et møde i kommunens økonomiudvalg onsdag eftermiddag. - Vi havde en god lang snak om tingene, og vi blev enige om, at reducere antallet af valgsteder. Vi har 26 valgsteder i dag. Det er rigtig mange, og nogle af stederne er ikke tidssvarende, så der er vi nødt til at gøre noget, fortæller borgmester Niels Jørgen Pedersen (V). På onsdagens møde blev der lagt op til, at man for fremtiden kun vil have 11 valgsteder i Thisted Kommune. Der bliver dog også lavet et udkast til, hvordan det kunne se ud, hvis man havde 16 valgsteder. - Nu får vi muligheden for at kunne kigge på 11 og 16 valgsteder. Det vigtigste er, at vi får gjort noget ved det, siger borgmesteren. Beslutningen tages tirsdag Baggrunden for at skære ned på antallet af valgsteder skal findes i, at Thisted Kommune har svært ved at bemande alle valgsteder. Samtidig lever mange af stederne ikke op til de arbejdsmiljømæssige krav. De steder, hvor borgerne har længst til stemmeurnerne, bliver det muligt at stemme i kommunens valgbus, som er et mobilt valgsted, der var i spil enkelte steder, ved efterårets kommunalvalg. Borgmester Niels Jørgen Pedersen oplyser, at den endelige beslutning om, hvor mange valgsteder, der skal være, kommer på tirsdag. Han slår dog fast, at der kommer til at være færre valgsteder i fremtiden.

Opsummering:
Præcis hvor mange valgsteder der lukker, bliver besluttet på tirsdag.